Saya mau tau Sejarah dari Sekolah Kebangsaan Senggarang. Jelaskan dalam bahasa melayu

Sejarah pertubuhan Sekolah Kebangsaan Senggarang bermula pada 5 Jun 1914. Sekolah ini mula dibuka pada tarikh tersebut dengan nama Sekolah Melayu Senggarang oleh Dato' Penghulu Mohd Saim Bin Ma'sod iaitu Penghulu Mukim IX. Sekolah Melayu ini didirikan di Kampung Parit Bugis di atas sekeping tanah Allahyarham En. Donan Bin Sain. Pada tahun 1918, sekolah ini mula berpindah tapak ke kawasan sekolah yang ada sekarang iaitu terletak di Jalan Ismail, Senggarang.

Pada tahun 1935 jumlah pelajar telah meningkat menjadi 150 orang dengan jumlah guru seramai 5 orang dan ditugaskan untuk mengajar dalam 5 aliran darjah. Apabila Perang Dunia Kedua meletus, pada tahun 1941, Sekolah Melayu Senggarang telah ditutup untuk sementara waktu. Namun begitu, pada bulan Oktober 1942 dalam masa kerajaan Jepun, sekolah ini telah dibuka semula dan proses pengajaran berjalan seperti biasa. Hanya 3 orang guru sahaja yang mengajar termasuk seorang guru Agama dan Guru Besar iaitu Encik Mohd Diah Abd Rahman. Terdapat hanya 3 aliran darjah pada masa itu iaitu darjah I, II dan III sahaja dengan jumlah murid seramai 100 orang. Pada waktu itu salah satu mata pelajaran wajib yang diajar adalah Bahasa Jepun.

Setelah Jepun kalah 3 tahun kemudian dan kerajaan British memerintah semula pada tahun 1945, sekolah ini telah dibuka semula seperti sedia kala. Pada akhir tahun 1945, sekolah ini telah dijadikan tempat pasukan keselamatan berkumpul untuk mencegah berlakunya pergaduhan kaum. Pada awal tahun 1946 pula, ia dijadikan tempat perhimpunan ramai bagi menentang Malayan Union yang danjurkan oleh Allahyarham Dato' Onn Bin Jaafar.

Bangunan tiga tingkat pertama telah didirikan pada tahun 1980. Bangunan ini mempunyai sebuah pejabat, bilik Alat Bantu Mengajar, perpustakaan, bilik tayang, bilik guru, tandas guru dan tandas murid serta 9 buah bilik darjah. Sekolah ini juga telah mendapat sebuah kantin baru. Bangunan sekolah ini telah dirasmikan oleh Menteri Besar Johor YB Dato' Abdul Ajib Ahmad, pada 29 Mac 1986.

Pada tahun 1998, Sekolah Kebangsaan Senggarang menerima sebuah lagi bangunan tambahan tiga tingkat yang mengandungi Pusat Sumber, Bilik Perpustakaan, Bilik Muzik, Bilik tayang, Bilik Komputer, Bengkel Kemahiran Hidup, Bilik Sains, Bilik Sukan, Bilik SPBT, tandas guru dan tandas murid serta 6 buah bilik darjah.